**דו"ח האו"ם בנושא מחזור מים ברשות הפלסטינית**

ב-23 בספטמבר 2021 הפיק משרד הנציב העליון של האו"ם לזכויות אדם (OHCHR) דו"ח בנושא "הקצאת משאבי מים בשטחי פלסטין הכבושים, לרבות מזרח ירושלים". הדו"ח הוכן במטרה להציגו במועצת זכויות האדם במסגרת הדיון על סעיף 7 הידוע לשמצה. אף כי המסמך מתיימר לתמצת את מדיניות ממשלת ישראל בנושא אשר מחייב שיתוף פעולה ישראלי-פלסטיני מתמשך, הוא אינו כולל מידע רשמי כלשהו מטעם ממשלת ישראל. במקום זאת, הוא מתבסס אך ורק על מקורות מטעם הרשות הפלסטינית, האו"ם וארגונים לא-ממשלתיים, אשר מקדמים כולם נרטיב פלסטיני ומנצלים את נושא המים לצרכים פוליטיים במטרה לקדם את שאיפותיה הלאומיות האסטרטגיות של הרשות הפלסטינית.

**היעדר מקורות ישראליים רשמיים**

מְחַבְּרֵי הדו"ח מטעם האו"ם מודעים להיותו חלקי וחד-צדדי. לטענתם, היעדר נקודת מבט ונתונים מישראל נובע מחוסר תקשורת עם הרשויות בישראל. אולם הדו"ח מתעלם כליל ממידע אשר הגיש המכון לחקר ארגונים לא-ממשלתיים (NGO Monitor) יותר מחודש לפני מועד הפרסום דנן של מועצת זכויות האדם של האו"ם. יש לציין כי המסמך אשר הוגש על ידי המכון לחקר ארגונים לא-ממשלתיים התבסס אך ורק על מחקר בלתי-תלוי ועל מקורות גלויים. ברור הדבר כי האו"ם לא טרח לבצע מחקר שכזה, וזאת בניגוד לסטנדרטים המקובלים לדיווח אמין.

המסמך שהגיש המכון לחקר ארגונים לא-ממשלתיים מספק נתונים עדכניים לגבי הקצאות המים המתחייבות לפי הסכם אוסלו, מידע מפורט על המאמצים שמשקיעה ישראל במטרה לשפר את תשתיות המים הפלסטיניות, ודוגמאות לשימוש לרעה במים מצד הרשות הפלסטינית ולנזקים הסביבתיים הנובעים מחוסר שיתוף הפעולה שלה ומפעילותה הבלתי-חוקית.

דו"ח האו"ם, לעומת זאת, מציג טענות מופרכות המתבססות על מקורות רעועים. לדוגמה, הקביעה לפיה העיר הישראלית מעלה אדומים נהנית מגישה רחבה יותר למים מאשר קהילות פלסטיניות מבוססת על הערה צדדית ועל תביעה ללא ביסוס המופיעות שתיהן בפרסום בינלאומי של "אמנסטי" מ-2017.

בדומה לכך, ההאשמה לפיה "מקורות", חברת המים של ישראל, מעניקה עדיפות ליישובים ישראלים בכל הקשור לגישה למים, מיוחסת גם היא לחומרים נעדרי בסיס. לא נראה כי משרד הנציב העליון ניסה ליצור קשר עם "מקורות" בעת ניסוח מסמך זה.

**קבלת השימוש הפוליטי שעושה הרשות הפלסטינית במשאבי טבע**

היבט מרכזי בדו"ח של משרד הנציב העליון עוסק בתיאור לא מדויק בעליל של "ועדת המים המשותפת" (JWC), שנוסדה מכוח הסכמי אוסלו, ובפוליטיזציה שלה.

"ועדת המים המשותפת" נוסדה במסגרת הסכמי אוסלו ככלי בילטראלי מרכזי להתמודדות עם נושא המים. בוועדה ייצוג שווה לישראלים ולפלסטינים, והיא אחראית על ניהול הקצאת מים ועל אישור כל הפרויקטים בגדה המערבית הקשורים למים ולתברואה.

ואולם, [בין השנים 2007-2010 החרימה הרשות הפלסטינית את הגוף הנ"ל](#page=14), וזאת בשל סירובה של הרשות לקדם פרויקטים כלשהם של תשתיות מים אשר יטיבו באופן כלשהו עם ישובים ישראלים. לכן, במקום לעמוד בהסכם ולשים בראש סדר העדיפויות את החברה ואת הבריאות (דבר אשר יצריך פשרות ועבודה מול נציגים ישראליים כדי לבצע תכנוני מים משותפים), עשתה הרשות הפלסטינית שימוש פוליטי בנושא (מידע נוסף בנושא ניתן למצוא כאן).

באופן אבסורדי, משרד הנציב העליון מצדיק גישה זו ומחזק את תלונות הרשות הפלסטינית שלפיהן נציגיה נדרשו לאשר פרויקטים המשרתים התנחלויות יהודיות, לצד פרויקטים המשרתים את האזורים הפלסטינים. "ועדת המים המשותפת" נוצרה מתוקף הסכמי אוסלו, הכוללים כחלק מרכזי בתוכם את קיומם של יישובים יהודיים מעבר לקו הירוק, ולכן החרמת הועדה מהווה התכחשות בסיסית למסגרת העבודה, המבוססת על שיתוף פעולה. ראוי לציין כי האו"ם העניק ערבות בינלאומית להסכמי אוסלו ,ולפיכך, פרסום זה של משרד הנציב העליון חותר למעשה תחת האו"ם ותחת מחויבויותיו החוקיות.

משרד הנציב העליון ממשיך לקדם עמדה זו ומצטט את [דו"ח הבנק העולמי מ-2009](#page=69), לפיו "ועדת המים המשותפת": "מאלצת את הרשות הפלסטינית לאמץ עמדות המפרות את עקרונות המדיניות הבסיסית שלה". עם זאת, מבלי להבחין באירוניה, מצביע האו"ם על מספר כשלים בתשתיות המים והביוב הפלסטיניות ולא מייחס אותן כלל להחלטת הרשות להחרים את ועדת המים המשותפת. דוגמאות לכך ניתן למצוא בטענה כי "שליש מכלל כמות המים המסופקת לרשות הפלסטינית יורד לטמיון כתוצאה מדליפות שמקורן במצבם הרעוע של הצינורות ושל רשת קווי מים", וכן בטענה כי "מדי שנה נשפכים מהגדה המערבית לסביבה 25 מטרים מעוקבים של מי ביוב אשר אינם מטופלים."

חשוב לציין שמסמך זה של האו"ם אינו מזכיר את ההחלטה מ-2017 לפיה אחריותה של "ועדת המים המשותפת" תוגבל לקידום פרויקטים בשטחי C בלבד, החלטה אשר [מעניקה לפלסטינים הזדמנות לקדם תשתיות מים בשטחי A ו-B](#page=14)– שבהם מתגוררים רוב הפלסטינים בגדה המערבית – מבלי שתצטרך לקבל על כך את אישור "ועדת המים המשותפת".

**תיאור מסולף של פרויקטים ישראלים**

הדו"ח ממשיך לבלבל בין תעמולה מטעם ארגונים לא-ממשלתיים ובין מקורות אמינים, ומדקלם כתוכי את טענותיו של 'אל חק', ארגון לוחמה משפטית פלסטיני, אשר יוצא נגד הבניה המתוכננת של מתקן ניהול פסולת בעמק קדרון שבירושלים: "[ביקורת נמתחה על הפרויקט שכן הוא מיטיב בעיקר עם מתנחלים על ידי טיפול במים שלהם והספקת מים מטופלים עבורם לצורכי השקיה](https://www.alhaq.org/advocacy/6723.html)".

לאמתו של דבר, [הפרויקט שם](https://www.ngo-monitor.org/academic-publications/when_international_law_blocks_the_flow_the_strange_case_of_the_kidron_valley_sewage_plant/) לו למטרה לטפל גם [במים המיועדים לקהילות פלסטיניות](https://www.haaretz.co.il/nature/zafrir/.premium-1.8961829) [ולספק לחקלאים פלסטינים מי שפכים לצורכי חקלאות](https://www.haaretz.co.il/nature/zafrir/.premium-1.2496740).

**קידוחים פלסטינים בלתי-חוקיים**

מחברי הדו"ח חוזרים על טענות בלתי-מבוססות שהופיעו בדו"ח קודם של האו"ם וטוענים כי "מחצית מהבארות הפלסטיניות בגדה המערבית התייבשו במהלך עשרים השנים האחרונות".

עם זאת, הדו"ח נמנע מלציין כי קיים מספר בארות רב אשר נקדחו באופן בלתי-חוקי ומשפיעות לרעה על הנגישות למים.

לפי דוחות שהפיקה רשות המים הישראלית ב-[2018](https://main.knesset.gov.il/Activity/committees/Economics/ReportsToCommittee/report210720.pdf#page=91) וב-[2019](https://www.gov.il/BlobFolder/aboutoffice/about_water_authority/he/authority-report_water-authority-report-2019.pdf#page=64), זיהתה ישראל קרוב ל-140 בארות שקדחו פלסטינים באופן בלתי-חוקי בגדה המערבית.

כפי שכותב פרופסור חיים גבירצמן, מומחה לענייני מים אזוריים, [במאמרו משנת 2014](https://besacenter.org/wp-content/uploads/2014/02/perspectives238.pdf#page=4), קידוחים בלתי-חוקיים של בארות על ידי פלסטינים הובילו להפחתת פעילותם של חקלאים ישראליים בעמק בית שאן ועמק חרוד הסמוכים, שכן הם גרמו לירידה בנביעה הטבעית באזורים אלו.

**בניה פלסטינית בלתי-חוקית**

חלק מהעמדות שנוקט הדו"ח נובעות מהצגה המסולפת של הבניה הפלסטינית הבלתי-חוקית בשטחי C שבגדה המערבית.

לדוגמה, המחברים מטעם האו"ם מתארים את העלות הגבוהה הכרוכה בהובלת מים לקהילות פלסטיניות שאינן מחוברות לתשתיות מים קבועות. כמו כן, הם טוענים שתושבי אזורים אלו סובלים מגישה מוגבלת למים.

ברם, הדו"ח מתעלם לחלוטין מהבניה הבלתי-חוקית המתרחשת בקהילות כגון חומסה אל בקיעה, מסאפר יטא ועוד, שאינן מחוברות לתשתיות מים מקומיות בשל העובדה שניבנו באופן בלתי-חוקי. במילים אחרות, ההחלטה לבצע בניה ללא תוכניות מסודרות וללא היתרים היא הגורם העיקרי למחסור בתשתיות מים. לפיכך, הנושאים בעיקר האחריות למצב זה הם אלו שבחרו להקים קהילות בצורה זו.

באופן דומה, התלונה שמביע האו"ם על כך שישראל הרסה מבני מים, תברואה והיגיינה בגדה המערבית קשורה באופן ישיר לסוגיית הבניה הבלתי-חוקית[[1]](#footnote-2).

(מידע נוסף על אודות בניה פלסטינית בלתי-חוקית בשטחי C ניתן למצוא במאמר של המכון לחקר ארגונים לא-ממשלתיים שכותרתו "[ניתוח התלונה שהגיש ארגון 'עורכי דין לזכויות אדם בפלסטין' נגד JCB](https://www.ngo-monitor.org/reports/analysis-of-lawyers-for-palestinian-human-rights-complaint-regarding-jcb/).")

**שאיבת מים שמבצעת "מקורות" בגדה המערבית**

מסמך האו"ם מציין כי "לפי מידע שהתקבל מטעם מדינת פלסטין, החברה ממשיכה להפעיל עשרות בארות, צינורות הולכה ומאגרים אשר גורעים [כך במקור] מים בשטחים הפלסטינים, ובמקום זאת, מספקים שירותים להתנחלויות ישראליות בגדה המערבית".

בניגוד לאמור לעיל, מסגרת העבודה של הסכם אוסלו, המוסכמת על שני הצדדים, מאפשרת באופן מפורש שאיבת מים בגדה המערבית לטובת שימוש ישראלי, כך שתושבים ישראלים בעמק הירדן, לדוגמה, רשאים לשאוב מבארות עד 40 מלמ"ש (מטרים מעוקבים לשנה) של מים.

יתרה מזאת, "מקורות" עצמה מכירה בנוהג זה, ובמסגרת התכתבות מ-2015 עם המכון לחקר ארגונים לא-ממשלתיים, חוזרת ואומרת כי הקידוחים המבוצעים על ידה בגדה המערבית נועדו [לספק מים הן לתושבים הישראלים והן לתושבים הפלסטינים](https://www.ngo-monitor.org/nm/wp-content/uploads/2015/03/Water-Campaign-Against-Israel_2016-update.pdf#page=6) באזור.

האו"ם משמיט את העובדה שישראל מספקת מים לפלסטינים בגדה המערבית מתוך שטחי הקו הירוק. במסגרת אותה התכתבות מ-2015 עם המכון לחקר ארגונים לא-ממשלתיים, ציינה "מקורות" כי במהלך 2015, סיפקה ישראל לגדה המערבית 114.8 מטרים מעוקבים של מים בסך הכול, כאשר 64 מלמ"ש מתוכם סופקו לפלסטינים ו-50.8 מלמ"ש סופקו לישראלים. מתוך אותם 114.8 מטרים מעוקבים, 73.7 מלמ"ש הועברו לגדה המערבית ממערכת המים הלאומית של ישראל.

**השימוש שעושה ישראל באקוויפר ההר**

הדו"ח של משרד הנציב העליון מנסה להעמיד את השימוש שעושה ישראל במים באור שלילי, ומביע טרוניה על "חלוקת מים בלתי-שוויונית בעליל, כאשר לפי הערכות, ב-2014 [87% מהמים שמקורם באקוויפר ההר שימשו ישראלים בעוד 13% שימשו פלסטינים](https://reliefweb.int/sites/reliefweb.int/files/resources/WBPC%20article.%20Access%20to%20water.%20Apr%2021.%20FORMATTED%20.pdf)".

ראשית, אקוויפרים אלו אינם "מצייתים" לגבולות הבינלאומיים בין ישראל ובין הגדה המערבית: חלקים מהם ממוקמים בישראל וגשמים שיורדים בגדה המערבים עשויים לנבוע באופן טבעי בישראל. פרופסור גבירצמן מציין שהאזורים שבהם המים נובעים בסופו של דבר משקפים גם את "[המאפיינים הגיאוגרפיים וההידרולוגים של האקוויפר](https://www.pseau.org/outils/ouvrages/besa_the_israeli_palestinian_water_conflict_an_israeli_perspective_2012.pdf#page=30)".

[לדברי גבירצמן](https://www.pseau.org/outils/ouvrages/besa_the_israeli_palestinian_water_conflict_an_israeli_perspective_2012.pdf#page=33), עוד לפני השתלטות ישראל על הגדה המערבית בשנת 1967, היא השתמשה ב-340 מלמ"ש מהאקוויפר המערבי באקוויפר ההר, מתוך סך 360 מלמ"ש הזמינים באקוויפר המערבי. 20 המלמ"ש הנותרים שימשו את האוכלוסייה המקומית בגדה המערבית.

באותה התקופה, השתמשה ישראל ב-115 מלמ"ש מהאקוויפר הצפוני, וזאת לעומת 25 מלמ"ש בלבד שבהם השתמשו הפלסטינים.

**תשתית המים ברצועת עזה**

בחלק הנוגע לתשתיות המים ברצועת עזה, דו"ח האו"ם כמעט ואינו מתייחס כלל לניהול הפלסטיני הכושל ולמתחים הפנימיים הפלסטיניים –ומקדיש לשתי תופעות קריטיות אלו רק שני משפטים קצרים.

בהתאם להסכמי אוסלו, מערכות הספקת המים והביוב הועברו לשליטתה המלאה של הרשות הפלסטינית, לרבות האחריות על ניהולן, פיתוחן ושימורן. בהסכם הביניים שנחתם בשנת 1995 (אוסלו ב'), הסכימה ישראל להעביר חמישה מלמ"ש נוספים של מים לרצועת עזה. חשוב גם לציין כי בשנת 2017, [הסכימו ישראל והרשות הפלסטינית להכפיל את כמות המים הנמכרת לרצועת עזה](https://old.ecopeaceme.org/wp-content/uploads/2018/01/Water_Diplomacy.pdf#page=17) לעשרה מלמ"ש. בספטמבר 2021, [הכריזה ישראל על הגדלת הכמות בחמישה מלמ"ש נוספים](https://www.haaretz.co.il/.premium-1.10170915).

בשנת 2005, כחלק מנסיגת צה"ל ופינוי האזרחים הישראלים מרצועת עזה ("ההתנתקות"), מערכות המים ששימשו את היישובים הישראלים שפונו, כולל 25 בארות, הועברו גם הן לפלסטינים. כך שכאשר הושלם תהליך ההתנתקות, כל מערכות הספקת המים והביוב ברצועת עזה היו כבר מצויות תחת שליטה פלסטינית בלעדית. לפיכך, בעקבות צעד זה ב-2005, האחריות המלאה והבלעדית למצב בעזה נחה אך ורק על כתפי החמאס והרשות הפלסטינית.

עוד יצוין כי בדו"ח של הבנק העולמי מ-2018 נטען [שבפני הרשות הפלסטינית ניצבים אתגרים משמעותיים](https://www.inss.org.il/he/wp-content/uploads/sites/2/2021/02/Memo209_Climate_e.pdf) בכל הנוגע להשגת מימון חיצוני לפרויקטים של תשתיות מים, וזאת בשל חוסר הבהירות בחלוקת האחריות בין רשות המים הפלסטינית ובין רשויות מקומיות.

עם זאת, ועל אף הבעיות הללו, חל קידום של מספר פרויקטים ברצועת עזה הנוגעים לתשתיות מים. לפי דו"ח שפרסם ארגון המים הבינלאומי (IWA) ב-2019, בצפון עזה נבנה מתקן לטיפול במי שפכים בעלות של כ-100 מיליון דולרים. נוסף על כך, [באפריל 2021, נבנה בעיר עזה](https://www.facebook.com/watch/?v=6058094947593762) מתקן להתפלת מים המשרת כ-400,000 בני אדם. לדברי הרשות הפלסטינית, כבר הושג מימון עבור [בניית מתקן התפלה נוסף בעזה](https://ufmsecretariat.org/project/desalination-facility-gaza-strip/). הפרויקט, שאותו מימנה הנציבות האירופית בעלות של 70 מיליון אירו, צפוי להסתיים ב-2022.

**העימות עם רצועת עזה וסוגיית המים**

משרד הנציב העליון של האו"ם מבקר את מדיניות ישראל כלפי רצועת עזה ומתעלם לחלוטין מחלקו של חמאס ופעולותיו הצבאיות. הוא מאשים את המגבלות שמטילה ישראל על ייבוא פריטים רב-תכליתיים מסוימים אל תוך הרצועה, ומעלים עין לחלוטין מהעובדה שחמאס גונב חומרים אלו, בהם צינורות, ומשתמש בהם לצורכי בניית מתקנים צבאיים ואמצעי לחימה.

באופן דומה, מאשים הדו"ח את ישראל כי פגעה בתשתיות המים ברצועת עזה במהלך פעולותיה הצבאיות במאי 2021. אולם, אין כל הוכחה שתשתיות מים כלשהן היוו מטרה מכוונת עבור ישראל או שנזק שנגרם להן לא אירע כתוצאה מתקיפות צבאיות לגיטימיות.

אם כן, בדומה למאמצים רבים אחרים שמשקיע האו"ם, הפרסום לעיל מציג את ההשלכות, לכאורה, של תקיפות ישראליות באופן מנותק מהקשר, ומתעלם מראיות לכך שמדובר בנזק היקפי הנובע מבחירתו של חמאס למקם את מתקניו הצבאיים בסמוך לתשתיות אזרחיות.

1. יש לציין כי משרד האו"ם לתיאום עניינים הומניטריים (OCHA), שאותו מצטט הדו"ח כמקור לפעולות ההריסה לעיל, משתמש במונח "מבני תשתית" במשמעות הרחבה "הכוללת גם [צינורות מים, דרכים, מתקני רשתות וכו'](https://www.ochaopt.org/data/demolition)" וכולל במונח "הריסה" גם "פירוק, החרמה ואיטום של מבנים או חלקי מבנים". [↑](#footnote-ref-2)